
Anexa nr. 6
la Regulamentul privind clasificarea, etichetarea și
ambalarea substanțelor și amestecurilor

Clasificarea și etichetarea armonizate ale anumitor substanţe periculoase

Partea 1 din prezenta anexă prezintă o introducere la lista de clasificare și etichetare armonizate, inclusiv informaţii incluse în listă pentru fiecare înregistrare și referitoare la clasificările și frazele de pericol aferente din tabelul 2.
Partea 2 din prezenta anexă cuprinde lista substanţelor periculoase pentru care au fost stabilite clasificarea și etichetarea armonizate. În tabelul 2 clasificarea și etichetarea se bazează pe criteriile din anexa nr. 1 la regulamentul cu privire la clasificarea, etichetarea și ambalarea substanțelor și amestecurilor.

1. PARTEA 1: INTRODUCERE LA LISTA DE CLASIFICARE ȘI ETICHETARE ARMONIZATE

1.1.	 Informaţii incluse în listă pentru fiecare înregistrare
1.1.1.	 Numerotarea înregistrărilor și identificarea unei substanţe

1.1.1.1. Numere de index
Înregistrările din partea 2 sunt redate în listă în conformitate cu numărul atomic al elementului cel mai caracteristic pentru proprietăţile substanţei. Substanţele organice, datorită diversităţii lor, au fost împărţite în clase. Numărul de index al fiecărei substanţe se prezintă sub forma unei serii de caractere de tipul ABC-RST- VW-Y. ABC corespunde numărului atomic al celui mai caracteristic element sau grup organic din moleculă. RST este numărul consecutiv al substanţei din șirul ABC. VW reprezintă forma sub care substanţa este produsă sau introdusă pe piaţă. Y reprezintă cifra de verificare determinată în conformitate cu metoda ISBN cu 10 caractere. Acest număr este indicat în coloana intitulată „nr. de index”.

1.1.1.2. Numere CE

Numărul CE, respectiv EINECS, ELINCS sau NLP, reprezintă numărul oficial al substanţei în interiorul Uniunii Europene. Numărul EINECS poate fi obţinut din Inventarul de clasificare și etichetare al Uniunii Europene deținut de Agenția Europeană pentru Produse Chimice pentru substanţe chimice existente (EINECS) (1). Numărul ELINCS poate fi obţinut din Lista europeană a substanţelor notificate (cu modificările și completările ulterioare) (EUR 22543 EN, Oficiul pentru Publicaţii Oficiale al Comunităţilor Europene, 2006, ISSN 1018-5593) Numărul NLP poate fi obţinut din Lista „ex-polimerilor”(cu modificările și completările ulterioare) (Document, Oficiul pentru Publicaţii Oficiale al Comunităţilor Europene, 1997, ISSN 92-827-8995-0). Numărul CE este un sistem alcătuit din șapte cifre de tipul XXX-XXX-X care începe de la 200-001-8 (pentru EINECS), de la 400-010-9 (pentru ELINCS) și de la 500-001-0 (pentru NLP). Acest număr este indicat în coloana intitulată „nr. CE”.

1.1.1.3. Numărul CAS

Numărul de înregistrare în Chemical Abstracts Service (CAS) este, de asemenea, inclus în scopul facilitării identificării înregistrării. Trebuie menţionat faptul că numărul EINECS include atât forma anhidră, cât și forma hidratată a unei substanţe și că există adesea numere CAS diferite pentru forma anhidră și cea hidratată. Numărul CAS inclus este numai pentru forma anhidră și, prin urmare, numărul CAS prezentat nu descrie întotdeauna înregistrarea la fel de exact ca numărul EINECS. Acest număr este indicat în coloana intitulată „nr. CAS”.

1.1.1.4. Denumirea chimică

Acolo unde este posibil, substanţele periculoase sunt desemnate utilizând denumirile IUPAC. Substanţele incluse în listele EINECS, ELINCS sau în lista „ex-polimerilor” sunt desemnate prin utilizarea denumirilor din aceste liste. În anumite cazuri sunt incluse și alte denumiri, cum ar fi denumiri uzuale sau ordinare. Acolo unde este posibil, produsele de protecţie a plantelor și biocidele sunt desemnate utilizând denumirile ISO.
Impurităţile, aditivii și compușii nesemnificativi nu sunt de obicei menţionaţi decât în cazul în care aceștia contribuie în mod semnificativ la clasificarea substanţei.
Unele substanţe sunt descrise printr-un procent specific de puritate. Substanţele care au un conţinut mai mare decât acest procent de material activ (de exemplu un peroxid organic) nu sunt incluse în înregistrarea din partea 2 și pot avea alte proprietăţi periculoase (pot fi, de exemplu, explozive) și ar trebui clasificate și etichetate în mod corespunzător.
În cazul în care sunt prezentate limite de concentraţie specifice, acestea se aplică substanţei sau substanţelor menţionate în înregistrare. În special, în cazul înregistrărilor care sunt amestecuri de substanţe sau substanţe descrise printr-un procent specific de puritate, limitele se aplică substanţei conform descrierii din partea 2 și nu substanţei pure.
Fără a aduce atingere pct. 73 al regulamentului, în cazul substanţelor incluse în partea 2, denumirea substanţei care va fi utilizată pe etichetă trebuie să fie una dintre denumirile date în respectiva parte. Pentru anumite substanţe, au fost adăugate informaţii suplimentare între paranteze pătrate în scopul facilitării identificării substanţei. Aceste informaţii suplimentare nu trebuie prezentate pe etichetă.
Anumite înregistrări conţin o referire la impurităţi; în aceste cazuri, denumirea substanţei este urmată de textul: „(care conţine ≥ xx % impurităţi)”. În acest caz, textul dintre paranteze trebuie considerat ca făcând parte din denumire și trebuie inclus în etichetă.

1.1.1.5. Înregistrări pentru grupe de substanţe

În partea 2 sunt incluse o serie de înregistrări pentru grupe de substanţe. În aceste cazuri, cerinţele de clasificare și etichetare se vor aplica tuturor substanţelor care corespund descrierii.
În anumite cazuri, există cerinţe de clasificare și etichetare pentru unele substanţe specifice, care sunt menţionate într-o înregistrare pentru o grupă de substanţe. În aceste cazuri, va fi inclusă o înregistrare specifică în partea 2 pentru substanţa respectivă, iar înregistrarea pentru grupa de substanţe va conţine textul „cu excepţia celor specificate în altă parte în prezenta anexă”.
În anumite cazuri, substanţe individuale se pot regăsi în mai multe înregistrări de grupă. În asemenea cazuri, clasificarea substanţei reflectă clasificarea pentru fiecare dintre cele două înregistrări de grupă. În cazul în care pentru același tip de pericol se indică clasificări diferite, se aplică clasificarea cea mai strictă.
Înregistrările din partea 2 pentru săruri (indiferent de denumire) acoperă atât forma anhidră, cât și forma hidratată, cu excepţia cazului în care se specifică altfel.
Numerele CE sau CAS nu sunt de obicei incluse în cazul înregistrărilor care conţin mai mult de patru substanţe individuale.

1.1.2. Informaţii privind clasificarea și etichetarea fiecărei înregistrări din tabelul 2
1.1.2.1. Coduri de clasificare

1.1.2.1.1. Coduri pentru clase de pericol și categoria de pericol 

Clasificarea pentru fiecare înregistrare se bazează pe criteriile stabilite în anexa nr. 1, în conformitate cu pct. 62.1 a regulamentului și este prezentată sub forma unui cod reprezentând clasa de pericol și categoria sau categoriile/diviziunile/tipurile din această clasă de pericol.
Codurile pentru clasa de pericol și categoria de pericol utilizate pentru fiecare dintre categoriile/diviziunile/tipurile de pericol incluse într-o clasă sunt prezentate în tabelul 1.1.

Tabelul 1.1
	Clasa de pericol
	Codurile pentru clasa de pericol și categoria de pericol

	Exploziv
	Exploziv instabil 
Exploziv, clasa 1.1
Exploziv, clasa 1.2
Exploziv, clasa 1.3
Exploziv, clasa 1.4
Exploziv, clasa 1.5
Exploziv, clasa 1.6

	Gaze inflamabile
	Gaz inflamabil, categoria 1A
Gaz inflamabil, categoria 1B
Gaz inflamabil, categoria 2
Gaz piroforic
Gaz chimic instabil, categoria A
Gaz chimic instabil, categoria B

	Aerosol
	Aerosol, categoria 1
Aerosol, categoria 2
Aerosol, categoria 3

	Gaz oxidant
	Gaz oxidant, categoria 1

	Gaze sub presiune
	Gaz sub presiune (1)

	Lichid inflamabil
	Lichid inflamabil, categoria 1
Lichid inflamabil, categoria 2
Lichid inflamabil, categoria 3

	Solid inflamabil
	Solid Inflamabil, categoria 1
Solid Inflamabil, categoria 2

	Substanţă sau amestec autoreactiv 
	Autoreactiv, tip A
Autoreactiv, tip B
Autoreactiv, tip CD
Autoreactiv, tip EF
Autoreactiv, tip G

	Lichid piroforic
	Lichid piroforic, categoria 1

	Solid piroforic
	Solid piroforic, categoria 1

	Substanţă sau amestec care se autoîncălzește
	Autoincendiar, categoria 1
Autoincendiar, categoria 2

	Substanţă sau amestec care, în contact cu apa, emite gaze inflamabile
	Reactiv cu apa, categoria 1
Reactiv cu apa, categoria 2
Reactiv cu apa, categoria 3

	Lichid oxidant
	Lichid oxidant, categoria 1
Lichid oxidant, categoria 2
Lichid oxidant, categoria 3

	Solid oxidant
	Solid oxidant, categoria 1
Solid oxidant, categoria 2
Solid oxidant, categoria 3

	Peroxid organic
	Peroxid organic, tip A
Peroxid organic, tip B
Peroxid organic, tip CD
Peroxid organic, tip EF
Peroxid organic, tip G

	Substanţă sau amestec coroziv pentru metale
	Coroziv pentru metale, categoria 1

	Explozivi desensibilizaţi
	Exploziv desensibilizat, categoria 1
Exploziv desensibilizat, categoria 2
Exploziv desensibilizat, categoria 3
Exploziv desensibilizat, categoria 4

	Toxicitate acută
	Toxicitate acuă, categoria 1
Toxicitate acuă, categoria 2
Toxicitate acuă, categoria 3
Toxicitate acuă, categoria 4

	Corodarea/iritație cutanată
	Coroziune cutanată, categoria 1
Coroziune cutanată, subcategoria 1A
Coroziune cutanată, subcategoria 1B
Coroziune cutanată, subcategoria 1C
Iritație cutanată 2

	Leziune gravă oculară/iritație oculară
	Leziune ocular, categoria 1
Iritație ocular, categoria 2

	Sensibilizare cutanată/respiratorie
	Sensibilizare respiratorie, categoria 1, subcategoria 1A,
1B
Sensibilizare cutanată, 1, 1A, 1B

	Mutagenitatea celulelor embrionare
	Mutagenitate germinală, categoria 1A
Mutagenitate germinală, categoria 1B
Mutagenitate germinală, categoria 2

	Cancerigenitate
	Cancerigenitate, categoria 1A
Cancerigenitate, categoria 1B
Cancerigenitate, categoria 2

	Toxicitate pentru reproducere
	Toxicitate pentru reproducere, categoria 1A
Toxicitate pentru reproducere, categoria 1B
Toxicitate pentru reproducere, categoria 2
Toxicitate pentru alăptare

	Toxicitate asupra unui organ ţintă specific – o singură expunere
	Toxicitate asupra unui organ ţintă specific – o singură expunere, 1
Toxicitate asupra unui organ ţintă specific – o singură expunere, 2
Toxicitate asupra unui organ ţintă specific – o singură expunere, 3

	Toxicitate asupra unui organ ţintă specific – expunere repetată
	Toxicitate asupra unui organ ţintă specific – expunere repetată, 1
Toxicitate asupra unui organ ţintă specific – expunere repetată 2

	Pericol prin aspirare
	Pericol prin aspirare, categoria 1

	Perturbator endocrin pentru sănătatea umană
	Perturbator endocrin pentru sănătatea umană, categoria 1
Perturbator endocrin pentru sănătatea umană, categoria 2

	Pericol acut pentru mediul acvatic
	Pericol acut pentru mediul acvatic, categoria 1
Pericol acut pentru mediul acvatic, categoria 1
Pericol acut pentru mediul acvatic, categoria 2
Pericol acut pentru mediul acvatic, categoria 3
Pericol acut pentru mediul acvatic, categoria 4

	Perturbator endocrin pentru mediu
	Perturbator endocrin pentru mediu, categoria 1
Perturbator endocrin pentru mediu, categoria 2

	Persistent, bioacumulativ și toxic 
Foarte persistent și foarte biocumulativ
	Persistent, bioacumulativ și toxic
Foarte persistent și foarte biocumulativ

	Persistent, mobil și toxic 
Foarte persistent și foarte mobil
	Persistent, mobil și toxic 
Foarte persistent și foarte mobil

	Periculos pentru stratul de ozon
	Substanță care epuizează stratul de ozon, categoria 1

	(1) A se vedea Nota U la secţiunea 1.1.3




1.1.2.1.2. Codurile fraze de pericol 

Frazele de pericol atribuite în conformitate cu pct. 62.2 sunt indicate în conformitate cu anexa nr. 3 a regulamentului. În plus, pentru o diferenţiere suplimentară, la anumite fraze de pericol se adaugă litere la cele trei cifre ale codului frazei de pericol. Se utilizează următoarele coduri suplimentare:
	H350i 
	Poate provoca cancer prin inhalare.

	H360F
	Poate dăuna fertilităţii.

	H360D
	Poate dăuna fătului.

	H361f
	Susceptibil de a dăuna fertilităţii.

	H361d
	Susceptibil de a dăuna fătului.

	H360FD
	Poate dăuna fertilităţii. Poate dăuna fătului.

	H361fd
	Susceptibil de a dăuna fertilităţii. Susceptibil de a dăuna fătului.

	H360Fd
	Poate dăuna fertilităţii. Susceptibil de a dăuna fătului.

	H360Df
	Poate dăuna fătului. Susceptibil de a dăuna fertilităţii.



1.1.2.2. Codurile de etichetare

În coloana pentru etichetare, sunt prezentate următoarele elemente:
(i) codurile pictogramelor de pericol așa cum sunt specificate în anexa nr.5, în conformitate cu regulile de precedenţă de la pct. 94-95 a regulamentului;
(ii) cuvântul de avertizare cu codul „Prc” pentru „Pericol” sau
„Atn” pentru „Atenţie”, în conformitate cu regulile de precedenţă din pct. 78.2 a regulamentului;
(iii) codurile frazelor de pericol așa cum sunt specificate în anexa nr.3 a regulamentului, în conformitate cu clasificarea;
(iv) codurile pentru frazele suplimentare atribuite în conformitate cu pct. 85 și cu regulile prevăzute în anexa nr. 2 partea 1 a regulamentului. 

1.1.2.3. Limite de concentraţie specifice, factori M și estimări ale toxicităţii acute (ATE)

În cazul în care diferă de limitele de concentraţie generice precizate în anexa nr. 1 pentru o anumită categorie, limitele de concentraţie specifice (SCL) sunt indicate într-o coloană separată, însoţite de clasificarea în cauză, utilizând aceleași coduri ca la 1.1.2.1.1. De asemenea, ATE armonizate sunt enumerate în aceeași coloană din tabelul 2. SCL și ATE armonizate trebuie să fie utilizate de către producător, importator sau utilizatorul din aval pentru clasificarea unui amestec care conţine această substanţă. Atunci când se aplică o ATE, se utilizează formula de aditivitate, astfel cum este descrisă la punctul 3.1.3.6 din anexa nr.1 a regulamentului. În cazul în care, în prezenta anexă, nu sunt precizate limite de concentraţie specifice pentru o anumită categorie, trebuie aplicate limitele de concentraţie generice precizate în anexa nr. 1 a regulamentului pentru clasificarea substanţelor ce conţin impurităţi, aditivi sau componenţi individuali sau pentru clasificarea amestecurilor. Dacă valorile ATE armonizate lipsesc în cazul toxicităţii acute, valoarea corectă trebuie stabilită cu ajutorul datelor disponibile.
Cu excepţia cazului în care se precizează altfel, limitele de concentraţie reprezintă un procentaj din greutatea substanţei calculate prin raportare la greutatea totală a amestecului.
În cazul în care un factor M a fost armonizat pentru substanţele clasificate ca fiind periculoase pentru mediul acvatic din categoriile „toxicitate acvatică acută 1” sau „toxicitate acvatică cronică 1”, acest factor M este indicat în tabelul 2 în aceeași coloană cu limitele de concentraţie specifice. În cazul în care au fost armo­ nizaţi un factor M pentru toxicitate acvatică acută 1 și un factor M pentru toxicitate cronică 1, fiecare factor M se introduce pe același rând cu diferențierea sa corespunzătoare. Atunci când în tabelul 2 este indicat un singur factor M, iar substanţa este clasificată în categoriile toxicitate acvatică acută 1 și toxicitate acvatică cronică 1, acest factor M se utilizează de către producător, importator sau utilizatorul din aval pentru clasificarea unui amestec care conţine această substanţă pentru pericole acvatice acute și pe termen lung utilizând metoda însumării. Dacă în tabelul 2 nu există un factor M, factorul (factorii) M bazat (bazaţi) pe datele disponibile privind substanţa se stabilește (stabilesc) de către producător, importator sau utilizatorul din aval. Pentru stabilirea și utilizarea factorilor M, a se vedea secţiunea 4.1.3.5.5.5 din anexa nr. 1 a regulamentului.

1.1.3.	Notele atribuite unei înregistrări

Nota(ele) atribuită(e) unei înregistrări este (sunt) cuprinse în coloana intitulată „Note”. Semnificaţia notelor este următoarea:

1.1.3.1. Notele privind identificarea, clasificarea și etichetarea substanţelor

Nota A : Fără a aduce atingere pct. 73 al regulamentului, denumirea substanţei trebuie să apară pe etichetă sub forma uneia dintre denumirile prezentate în partea 2.
În partea 2 se utilizează uneori o descriere generală, precum „... compuși” sau „... săruri”. În acest caz, furnizorul trebuie să menţioneze pe etichetă denumirea corectă, luând în considerare secțiunea 1.1.1.4.

Nota B : Unele substanţe (acizi, baze, etc.) sunt introduse pe piaţă sub formă de soluţii apoase cu diverse concentraţii și, prin urmare, aceste soluţii necesită o clasificare și etichetare diferită, deoarece pericolele variază în funcţie de concentraţie.
În partea 2, înregistrările care conţin Nota B au o denumire generală de tipul: „acid azotic... %”.
În acest caz, furnizorul trebuie să menţioneze pe etichetă concentraţia soluţiei în procente. Cu excepţia cazului în care se precizează altfel, se presupune că concentraţia soluţiei în procente este calculată pe baza raportului masă/masă.

Nota C: Unele substanţe organice pot fi comercializate într-o formă izomerică specifică sau ca un amestec al mai multor izomeri.
În acest caz, furnizorul trebuie să specifice pe etichetă dacă substanţa este un izomer specific sau un amestec de izomeri.

Nota D: Anumite substanţe care sunt susceptibile de polimerizare sau descompunere spontană sunt introduse pe piaţă în general într-o formă stabilizată. Acestea sunt incluse sub această formă în partea 2.

Cu toate acestea, astfel de substanţe sunt uneori introduse pe piaţă într-o formă nestabilizată. În acest caz, furnizorul trebuie să specifice pe etichetă denumirea substanţei urmată de inscripţia
„nestabilizat(ă)”.

Nota F: Această substanţă poate conţine un stabilizator. În cazul în care stabilizatorul modifică proprietăţile periculoase ale substanţei, astfel cum sunt acestea indicate de clasificarea din partea 2, clasificarea și etichetarea trebuie să fie efectuate în conformitate cu normele de clasificare și etichetare ale amestecurilor periculoase.

Nota G: Această substanţă poate fi comercializată sub formă explozivă, formă în care aceasta trebuie să fie evaluată utilizând metode adecvate de testare. În acest caz clasificarea și etichetarea trebuie să reflecte proprietăţile explozive.

Nota J: Se aplică clasificarea armonizată ca substanţă cancerigenă sau mutagenă, cu excepţia cazului în care se poate demonstra că substanţa conţine mai puțin de 0,1 % gr./gr. benzen (nr. Einecs 200-753-7). În acest caz, se realizează o clasificare în conformitate cu Capitolul II din regulament și pentru respectivele clase de pericol.

Nota K: Se aplică clasificarea armonizată ca substanţă cancerigenă sau mutagenă, cu excepţia cazului în care se poate demonstra că substanţa conţine mai puțin de 0,1 % gr./gr. 1,3-butadienă (nr. Einecs 203-450-8). În acest caz, se realizează o clasificare în conformitate cu Capitolul II din regulament și pentru respectivele clase de pericol. În cazul în care substanţa nu se clasifică ca fiind cancerigenă ori mutagenă, se aplică cel puţin frazele de precauţie (P102-) P210-P403.

Nota L: Se aplică clasificarea armonizată ca substanţă cancerigenă, cu excepţia cazului în care se poate demonstra că substanţa conţine mai puțin de 3 % extract de dimetil sulfoxid măsurat prin metoda IP 346 („Determinarea compușilor aromatici policiclici în uleiurile de bază lubrifiante neutilizate și în fracțiunile petroliere fără asfaltene – Metoda indicelui de refracţie a sulfoxidului de dimetil”, Institute of Petroleum, Londra). În acest caz, se realizează o clasificare în conformitate cu Capitolul II din regulament și pentru respectiva clasă de pericol. 

Nota M: Se aplică clasificarea armonizată ca substanţă cancerigenă, cu excepţia cazului în care se poate demonstra că substanţa conţine mai puțin de 0,005 % gr./gr. benzo[a]-piren (nr. Einecs 200-028-5). În acest caz, se realizează o clasificare în conformitate cu Capitolul II din regulament și pentru respectiva clasă de pericol.

Nota  N: Se aplică clasificarea armonizată ca substanţă cancerigenă, cu excepţia cazului în care se cunoaște întregul proces de rafinare și se poate demonstra că substanţa din care aceasta este produsă nu este cancerigenă. În acest caz, se realizează o clasificare în conformitate cu Capitolul II din regulament și pentru respectiva clasă de pericol.

Nota P: Se aplică clasificarea armonizată ca substanţă cancerigenă sau mutagenă, cu excepţia cazului în care se poate stabili că substanţa conţine mai puțin de 0,1 % gr./gr. benzen (nr. Einecs 200-753-7). În acest caz, se realizează o clasificare în conformitate cu Capitolul II din regulament și pentru respectivele clase de pericol.
În cazul în care substanţa nu se clasifică ca fiind cancerigenă sau mutagenă, se aplică cel puţin frazele de precauţie (P102-)P260- P262-P301 + P310-P331.

Nota Q: Se aplică clasificarea armonizată ca substanţă cancerigenă, cu excepţia cazului în care se poate demonstra că substanţa îndeplinește una dintre următoarele condiţii:
· un test de biopersistenţă pe termen scurt prin inhalare a demonstrat că fibrele cu o lungime de peste 20 μm au un timp de înjumătăţire ponderat de mai puţin de 10 zile; sau
· un test de biopersistenţă pe termen scurt prin instilare intratraheală a demonstrat că fibrele cu o lungime de peste 20 μm au un timp de înjumătăţire ponderat de mai puţin de 40 de zile; sau
· un test intra-peritoneal adecvat nu a furnizat nicio dovadă că ar exista o cancerigenitate excesivă; sau
· un test corespunzător pe termen lung prin inhalare nu a constatat existenţa unor efecte patogene sau modificări neoplastice relevante.

Nota R: Se aplică clasificarea armonizată ca substanţă cancerigenă, cu excepţia cazului fibrelor cu un diametru mediu geometric ponderat pe lungime (LWGMD) minus două abateri geometrice standard mai mare de 6 μm, astfel cum este măsurat în conformitate cu metoda de testare. 

Nota S: Această substanţă poate să nu necesite o etichetă în conformitate cu pct. 72-73 al regulamentului (a se vedea secţiunea 1.3 din anexa nr. 1).

Nota T: Această substanţă poate fi comercializată într-o formă care nu prezintă pericolele fizice indicate de clasificarea din înregistrarea de la partea 2. În cazul în care rezultatele metodei(lor) relevante prevăzute în partea 2 din anexa nr. 1 la regulament arată că forma specifică a substanţei comercializate nu prezintă această proprietate fizică sau aceste pericole fizice, substanţa se clasifică în conformitate cu rezultatul(ele) acestui (acestor) test(e). Informaţiile relevante, inclusiv o referire la metoda(ele) relevante de testare trebuie incluse în fișa cu date de securitate.

Nota U (tabelul 2): În momentul comercializării, gazele trebuie clasificate drept „gaze sub presiune”, într-una dintre grupele „gaze comprimate”, „gaze lichefiate”, „gaze lichefiate răcite” sau „gaze dizolvate”. Grupa respectivă depinde de starea fizică în care gazul este ambalat și, drept urmare, trebuie să fie atribuită de la caz la caz. Se atribuie următoarele coduri:

Press. Gas (Comp.)
Press. Gas (Liq.)
Press. Gas (Ref. Liq.)
Press. Gas (Diss.)

Aerosolii nu sunt clasificaţi ca gaze sub presiune (a se vedea nota 2 din anexa nr. 1, partea 2, secţiunea 2.3.2.1 a regulamentului). 

Nota V: Dacă substanţa este introdusă pe piaţă sub formă de fibre (cu diametrul < 3 μm, lungimea > 5 μm și cu un raport de aspect ≥ 3:1) sau sub formă de particule ale substanţei care îndeplinesc criteriile OMS privind fibrele sau sub formă de particule ale căror caracteristici chimice de suprafaţă au fost modificate, proprietăţile periculoase ale acestora trebuie evaluate în conformitate cu Capitolul II din regulament pentru a evalua dacă ar trebui aplicată o categorie superioară (Carc. 1B sau 1A) și/sau ar trebui să se aplice căi suplimentare de expunere (orală sau dermică).

Nota W: Pericolul cancerigen al acestei substanţe a fost observat atunci când pulberea respirabilă este inhalată în cantităţi care conduc la diminuarea semnificativă a mecanismelor normale de eliminare a particulelor din plămâni.
Prezenta notă urmărește să descrie toxicitatea specifică a substanţei și nu constituie un criteriu de clasificare în conformitate cu regulamentul.

Nota X: Clasificarea clasei (claselor) de pericol din această înregistrare se bazează numai pe proprietăţile periculoase ale părţii din substanţă care este comună tuturor substanţelor din înregistrare. Proprietăţile periculoase ale oricărei substanţe din înregistrare depind, de asemenea, de proprietăţile părţii din substanţă care nu este comună tuturor substanţelor din grup. Aceasta din urmă trebuie evaluată pentru a se stabili dacă clasificarea (clasificările) mai gravă (mai grave) (și anume, o categorie superioară) sau un domeniu de aplicare mai larg al aceleiași clasificări (diferenţiere suplimentară, organe ţintă și/sau fraze de pericol) s-ar putea aplica pentru clasa (clasele) de pericol din înregistrare.

1.1.3.2. Note privind clasificarea și etichetarea amestecurilor

Nota 1: Concentraţia stabilită sau, în lipsa acestei concentraţii, concentraţiile generice expuse în regulament reprezintă procentele în greutate a elementului metalic calculate prin raportarea la greutatea totală a amestecului.

Nota 2: Concentraţia de izocianat stabilită reprezintă procentele în greutate de monomer liber calculate prin raportare la greutatea totală a amestecului.
Nota 3: Concentraţia stabilită reprezintă procentele în greutate ale ionilor de cromat dizolvaţi în apă, calculate prin raportare la greutatea totală a amestecului.
Nota 5: Limitele de concentraţie pentru amestecurile gazoase sunt exprimate în procente volum/volum.
Nota 7: Aliajele conţinând nichel sunt clasificate ca provocând o sensibilizare a pielii atunci când este depășită rata de emisie de 0,5 μg Ni/cm2/săptămână, determinată prin metoda de testare de referinţă ce corespunde standardului moldovenesc SM EN 1811.
Nota 8: Se aplică clasificarea ca substanţă cancerigenă, cu excepţia cazului în care se poate demonstra că concentraţia teoretică maximă de formaldehidă eliberată din amestec, indiferent de sursă, sub forma în care acesta este introdus pe piaţă, este mai mică de 0,1 %.
Nota 9: Se aplică clasificarea ca substanţă mutagenă, cu excepţia cazului în care se poate demonstra că concentraţia teoretică maximă de formaldehidă eliberată din amestec, indiferent de sursă, sub forma în care acesta este introdus pe piaţă, este mai mică de 1 %.
Nota 10: Clasificarea drept cancerigen prin inhalare se aplică numai amestecurilor sub formă de pulbere care conţin 1 % sau mai mult dioxid de titan sub formă de sau încorporat în particule cu un diametru aerodinamic ≤ 10 μm. 
Nota 11: Clasificarea amestecurilor ca fiind toxice pentru reproducere este necesară în cazul în care suma concentraţiilor compușilor individuali ai borului care sunt clasificaţi ca fiind toxici pentru reproducere în amestecul introdus pe piaţă este ≥ 0,3 %.
Nota 12: Clasificarea amestecurilor ca fiind toxice pentru reproducere este necesară în cazul în care suma concentraţiilor substanţelor individuale vizate de această înregistrare în amestecul introdus pe piaţă este egală cu sau mai mare decât limita de concentraţie generică aplicabilă pentru categoria atribuită sau o limită de concentraţie specifică indicată la această înregistrare.

1.2. Clasificările și frazele de pericol din tabelul 2 
1.2.1. Clasificarea minima

Pentru anumite clase de pericol, inclusiv cele de toxicitate acută și STOT expunere repetată, clasificarea nu corespunde în mod direct clasificării în clasa de pericol și categoria de pericol în conformitate cu regulamentul. În aceste cazuri, clasificarea din prezenta anexă este considerată clasificarea minimă. Această clasificare se aplică în cazul în care niciuna dintre următoarele condiţii nu este îndeplinită:
· producătorul sau importatorul are acces la date sau alte informaţii, astfel cum se specifică în partea 1 a anexei nr. 1 din regulament, ceea ce determină o clasificare într-o categorie mai gravă în comparaţie cu clasificarea minimă. În acest caz trebuie aplicată clasificarea în categoria mai gravă;

Clasificarea minimă pentru o categorie este indicată prin referinţa * în coloana „Clasificare” din tabelul 2.
Referinţa de tipul * se poate regăsi și în coloana „Limite de concentrații specifice, factori M și estimări ale toxicităţii acute (ATE)”, unde indică faptul că respectiva înregistrare prezintă limite de concentraţie specifice pentru toxicitate acută. Aceste limite de concentraţie nu pot fi „transpuse” în limitele de concentraţie prevăzute de regulament, mai ales în cazul în care este prevăzută o clasificare minimă. Cu toate acestea, în cazul existenţei referinţei de tip *, este posibil ca clasificarea privind toxicitatea acută a respectivei înregistrări să fie de interes special.

1.2.2.	Calea de expunere nu poate fi exclusă

Pentru anumite clase de pericol, de exemplu STOT, calea de expunere trebuie indicată în fraza de pericol numai în cazul în care s-a demonstrat în mod concludent că nicio altă cale de expunere nu poate cauza pericolul în conformitate cu criteriile prezentate în anexa nr. 1 din regulament. Calea de expunere era indicată pentru clasificările cu R48 dacă existau date care să justifice clasificarea pentru această cale de expunere. Clasificarea prin care se preciza calea de expunere a fost transpusă în clasa și categoria corespunzătoare în conformitate cu regulamentul, dar cu o frază de pericol generală, fără să se specifice calea de expunere, deoarece informaţiile necesare nu sunt disponibile.
Aceste fraze de pericol sunt indicate prin referinţa ** în tabelul 2.

1.2.3.	Frazele de pericol aferente clasei de pericol toxicitate pentru reproducere

Frazele de pericol H360 și H361 indică o preocupare generală pentru efectele asupra fertilităţii și/sau dezvoltării: „Poate dăuna/ Susceptibil de a dăuna fertilităţii sau fătului”. Conform criteriilor, fraza de pericol generală poate fi înlocuită cu o frază de pericol care indică efectul său specific, în conformitate cu secţiunea 1.1.2.1.2. Când cealaltă diferenţiere nu este menţionată, acest lucru se datorează unor probe care demonstrează că acest efect nu este prezent, unor date neconcludente sau absenţei datelor, iar obligaţiile de la pct. 11 al regulamentului se aplică pentru diferenţierea respectivă.
Pentru a nu pierde informaţiile provenite din clasificările anterioare armonizate privind efectele asupra fertilităţii și asupra dezvoltării, clasificările au fost păstrate numai pentru acele efecte clasificate anterior.
Aceste fraze de pericol sunt indicate prin referinţa *** în tabelul 2.

1.2.4. Clasificarea corectă a pericolelor fizice nu a putut fi efectuată

Pentru anumite înregistrări nu a putut fi efectuată clasificarea corectă a pericolelor fizice, din cauza lipsei de date necesare pentru aplicarea criteriilor de clasificare în regulament. Înregistrarea poate fi atribuită unei alte categorii (inclusiv superioare) sau chiar unei alte clase de pericol decât cea indicată. Clasificarea corectă se confirmă în urma testării.
Înregistrările ce prezintă pericole fizice ce necesită confirmarea prin testare sunt indicate prin referinţa *** în tabelul 2.

2.	PARTEA 2: TABEL CU CLASIFICAREA ȘI ETICHETAREA ARMONIZATE

